## El Circuit acollirà els tests de la Fórmula E amb dos jornades obertes al públic

*** El dijous 30 i el divendres 31 d’octubre els aficionats podran seguir l’evolució dels monoplaces des de la tribuna de boxs
* Cada dia se celebraran activitats perquè els aficionats accedisquen a la zona de boxs i vegen els cotxes elèctrics de prop**

El Circuit Ricardo Tormo serà seu del 27 al 31 d’octubre dels entrenaments oficials de pretemporada del Campionat del Món ABB FIA Fórmula E 2025/2026 i obrirà les tribunes perquè el públic puga vore les proves el dijous 30 i el divendres 31.

Durant estos dies, els onze equips i els vint-i-dos pilots del campionat desenrotllaran els seus programes de treball en el traçat valencià, amb l’objectiu de preparar la pròxima temporada i verificar les prestacions dels monoplaces Gen3 Evo.

El dijous i el divendres 30 i 31 d’octubre, el Circuit obrirà les portes al públic, que podrà accedir de manera gratuïta per a presenciar les sessions de proves des de la tribuna de boxs. Estes jornades obertes pretenen acostar l’aficionat al treball tècnic i esportiu que fan els equips en la fase prèvia al mundial de cotxes elèctrics

Durant les dos jornades s’organitzaran dos *pit walk*, que permetran l’accés del públic al *pit lane* i a la zona de boxs. El dijous 30 d’octubre el *pit walk* tindrà lloc de 13:00 a 14:00 hores, i el divendres 31 d’octubre se celebrarà entre 12:30 i 13:30 hores.

Estes activitats oferiran als assistents l’oportunitat d’observar de prop la labor d’enginyers, mecànics i pilots en un entorn professional del més alt nivell en el món de l’automobilisme.

El divendres 31 d’octubre es desenrotllarà també el ‘Women’s Test’ de la Fórmula E, una iniciativa impulsada per la FIA i l’organització del campionat per a fomentar la participació femenina en l’automobilisme internacional. En este test, el segon de la història, participaran pilots seleccionades pels equips oficials, que tindran l’ocasió de realitzar tandes d’entrenament a bord dels monoplaces elèctrics, amb l’objectiu de promoure la seua incorporació a l’àmbit competitiu.

L’accés a les jornades obertes serà gratuït, però els assistents han de disposar d’una entrada digital nominativa, que es pot obtindre a través del portal oficial de venda del Circuit: [www.circuitricardotormo.com](http://www.circuitricardotormo.com/). Per a fer-ho, serà necessari seleccionar l’esdeveniment ‘Fórmula E Pre-Season Testing 2025/2026’, triar la jornada corresponent i completar el registre gratuït.

Fecha: 15/10/2025